Инвестиционната програма на Община Варна до 2020 е на стойност близо 128 млн. лв. Проектите в т.нар. "основен списък", който ще бъде финансиран по Оперативна програма "Региони в растеж" са за почти 86 млн. лв. С още 42 млн. лв. трябва да бъдат финансирани "резервните". Това става ясно от информация на общинската администрация, предоставена на "Капитал" в средата на април. Но един пороен дъжд, залял Варна във вторник за пореден път показа колко стари могат да са "вчерашните новини".

Само за 5 мин. проливният дъжд буквално потопи града, напомни за проблеми с канализацията му, нерешени с години и дори събуди спомена за трагедията от лятото на 2014 г., когато в наводнения кв. "Аспарухово" загинаха 13 души. След кратко стъписване администрацията обяви оправдание – непреодолимата стихия на природата беше комбинирана с липсата на близо 100 млн. лв. за подновяване на канализацията. Така стана ясно, че решение в момента няма, а вероятно скоро няма и да има.